정조 18년 · 목
吉源疏略曰迺者周璧遍擧殷旱愈酷修省之方消弭之策靡不用極旣先咨訪於廟堂又求直言於中外大哉王言孰不欽頌而古人有言曰聽言非難用言爲難惟我殿下於用言之實如彼其難何哉噫仁天之警告莫此時若也生民之困瘁亦莫今日若也而國賊未討上下之情志猶阻則天心將何以底豫亂本未祛義理之晦塞日甚則民生亦何以奠安乎伏願亟降明命使擧國共公之論得以少伸則其在答天譴慰民心之道豈無萬一之補哉嗚呼跨月亢旱近歲所無稼穡卒痒之憂迫在朝夕嗣歲濟民之策茫無津涯此誠今日之深憂正宜撙節財用儲蓄贏餘以倣古人水旱之備者實爲當今第一急務未知廟堂之上其或念及於此而預有所講究之策耶大抵我國財賦出於湖嶺者十居七八而至於穀物則專靠兩湖今聞道路流傳之言湖嶺旱災譬他尤酷常賦之減縮其勢必然方春之賑貸將何料辦固知我殿下恤民之德不待如臣陳腐之言已有所軫念而若不於此時節用而蓄餘以備救荒之政則哀彼民生將何所依仰而聊活乎惟殿下凡於用財之道懋盡節省之方以防尾閭之泄除非經費之不可闕者則一切減省以軫來歲之民申飭廟堂預講賑濟之謨俾斯民獲免顚連之歎焉嗚呼華城築城之役是誠不可已之事一則有所重焉一則爲遠圖也而工役不及於齊民而人自趨募財用不耗於經費而事皆有緖自古營繕未有似此盛擧也然而我殿下猶軫節民勞佚之念乃有當暑停止之命此固盛德事而惜乎居留之臣不能奉行涼夜負石雖免病暍之憂力役不息殊失承流之義臣竊慨然矣況今亢旱無前穡事將歉雖是應募之民此時督役恐非遇災恤民之道亦乖敬天側修之義惟殿下更申前下德音姑令停役徐觀年事之豐歉別作善後之料商則庶幾德意洋溢天心感回在今日恐懼修省之道亦豈少補也哉嗚呼今日召災之端臣不知某事之應而虔禱旣屢靈應愈邈有秋之慶今旣無望方春之賑所當預念從前災歲賑邑守令每以自備穀多寡衒能而徼賞其所謂自備云者苟非勒賣鄕任便是反弄國穀畢竟流害必至於平民受害軍丁耗縮其中貪官汚吏夤緣箕斂以爲潤橐之資者亦或有之此而不禁將不免奸僞日滋廉恥都喪豈不大可寒心也哉雖使來歲不幸有設賑之擧痛革自備穀論賞之法無使作宰者虛張穀數希功望賞則其亦有補於養廉恥之一端也噫糶糴之法原其當初設施槪出於便民之意而今反爲生民疾苦之端臣嘗待罪嶺邑略知一道受弊之源今請爲殿下洞陳之嶺左一路山沿相半無論穡事豐歉沿海之邑穀價最高野邑次之山郡最下營穀作錢多從沿海穀貴邑區劃而山郡之穀耗上生耗逐歲滋多一戶所受或至四五十石秋後捧糴不精實雜以虛殼者亦過其半於是乎那移之弊起而穀麤價廉勢固然也一包所捧不過百錢而轉移穀少之邑使之方春散錢及秋斂穀錢還之名已是不美而春受之錢秋納之穀價不相準或値歲歉穀貴則一包之價比其所受之錢或加倍蓯而沿海之民偏受其害此豈接道者之所可施於民哉年前因道啓咸陽居昌兩邑還穀略加釐正然而嶺以南七十州如此之弊非止兩邑則簸揚蕩減之政不可遍行而國穀亦將不勝其耗縮之弊矣如欲矯捄抑有一說先計各邑之戶口以較一道之穀簿戶總穀總較量多寡元會別會平均分排則糶糴之弊可以矯革而嶺南如此他道可知申飭各道方伯使之無敢違越則國無耗費之患民無受困之弊矣軍布一款亦不無爲弊之端近年以來京司關飭而木品漸高吏胥操縱而情債倍加曾在丙午嶺外綿農大歉其時幸賴朝家純錢之令民得聊活而獨訓局則始許純錢終令參半自是厥後連値綿凶而禁御兩營則純錢訓局則純木或參半獨不家朝家之惠澤反或有蔀屋之怨咨豈不有害於一視之政耶先朝減布之令實八路軍民萬世不妄之德而今則木品歲高情債日增一軍所收殆無異二疋之役軍民受困職由於此且聞今歲綿農亦幾判歉云嚴飭中外吏胥嚴禁操縱之弊訓局保布亦依他軍門例以純錢捧納則八路均被惠澤其亦有光於殿下繼述之德也至若紀綱之頹廢名分之紊亂亦今日一大痼弊也黜陟守宰卽道臣之事而殿最不嚴貪汚莫懲甚至於一歲再考之際純是褒語而殆無一人居殿者是豈內而百司外而列邑皆能勝其任稱其職而然耶抑或拘於顏私壓於勢力莫敢誰何而然耶間或有一二人居下者而若非殘蔭必是冷武職玆之故朝廷之體貌不嚴營邑之體統不尊以至上尤而下效名分遂壞少之凌長賤之凌貴者比比有之甚至於以奴而詬罵其主者踵相接矣若不振肅紀綱申嚴名分則末流之弊將不知至於何境臣謂先飭廟堂必以立紀綱正名分爲今日先務次飭道臣亦以嚴殿最懲貪婪爲第一要道則庶幾有挽回之效而亦惟在我殿下一轉移間事耳批以當留意矣其中可以稟處者許令廟堂稟處○履翼疏略曰數月以來在廷臣僚筵籲疏陳必以收還禁令爲第一先務我殿下設禁之令亦已屢矣始也特因紛聒之厭聞作此一切之法以爲鉗制抑遏之方而小漸成大創便爲例甚至懲討大論無難設防以殿下燭理之明伏想自知爲聖德之累而力拒公議轉添過擧雖於過災警懼之時終不思翻然改之以至悖弁之挺身護逆凶肚畢露而寵之以雄閫忠臣之血指呈疏特節炳然而竄之於荒海勸懲相反擧措俱乖高牙大纛逆黨肆氣瘴地炎鄕孤臣抱冤今玆之旱固其宜矣伏願遄收前禁以伸懲討以闢言路嚴鞫凶竪快施王章召還諫臣以奬直氣則甘澍之應必致桴鼓之捷矣今之談者必以紀綱也財用也祛奢也數三件事刺口爲說近日諸臣之章與疏一得之獻雖若無甚新奇而苟欲一番淬勵從頭整頓則亦恐無別般道理矣但患說弊雖易而捄之爲難聽言非艱而用之尤難我殿下臨御以來每遇災警輒下求言之敎方其時也公車堆積紸纊恢聽君臣上下若將奮發有爲纔屬過境便復沁泄徒有弭災之實心而未見捄災之實效此莫非廷臣才短識淺之致而若其受病之源則專在俗習之因循姑息夫天生一代人足了一代事今日廷臣豈盡無經濟之具贊襄之策而但憂國不如謀身奉公不如濟私無肯擔着向前血誠殫竭奉行唯諾不出簿書之末苟且彌縫初無經遠之慮位著之上雖似寅協而忠厚寬大之風已矣無論注擬之際惟事分排而賢愚當否之實漫然不察前瞻後顧惟意占便如許氣象甚事可做伏願殿下董飭之振作之視若一初之政上自大官下至庶僚使之恪遵訓戒洗滌俗習精白一心各盡其職然後就今番諸條之一二可採者詢咨廟堂博究便宜克盡矯捄之方堅定聖意持以悠久則奚但爲一時弭災之道而已哉臣於昨日適有所聞心甚驚駭噫匹婦含冤足干和氣守宰濫殺自有邦憲而昌原府使李汝節法外酷杖逞威無辜枉害人命多至數三南來之人莫不憤惋其所干犯果如傳說則當此憫旱之時不可不趁卽究覈嚴加處分亦願亟命道臣行査本邑以正不法之罪批以當留意李汝節事誠有是也焉逭重律遠外風傳有難盡信付之道伯詳査狀聞○鍾淳疏略曰目今切時之務其目有四一曰開言路懲討者有國之第一義而旣不得開口則其餘時政之得失官師之箴規雖有可言孰肯攙論自是以來殿下之廷便無言官今日病源都在於此惟殿下亟命反汗使言路開而義理伸焉二曰擧刑政殿下之施措每出常經之外鞫啓特允而反爲近地移置之階獄囚徑放而不恤三司方張之論甚至金鍾秀之罪犯神人共憤而臺啓纔允宥命旋下刑政之倒置誠非細憂亂賊之知懼已矣無望如是而君綱何以立乎民志何以定乎三曰厚民生夫天之生財有限而人之用財無節以有限之財供無節之用則財安得不匱民安得不貪哉顧今日大小臣民被殿下躬率之化體前後飭勵之敎貴近卿宰鮮服縀紬閭巷婦女不着紋繡然侈風之盛愈泩愈甚飮食無方丈之饌而一器之需或費中人十口之食被服無華盛之飾而一衣之價殆兼貪民一家之產財用之匱竭民生之困瘁莫不由是若其祛侈崇儉之道亦惟在於殿下益懋身先之敎耳臣敢以躬行節儉四字爲今日厚民生之方而獻于殿下焉四曰立紀綱以言乎朝廷則前後董飭何等勤摯而朝會之班擧止錯雜以言乎士習則年來責勵不啻諄複而殿庭之間猥雜如前吏胥冒着朝士之服而肆行街路輿儓斥呼卿宰之名而全沒等級以下凌上以賤妨貴者指不勝摟其矯捄之策非一時刑政所可禁制也亦惟在於大小百執事之臣各守其分各重其身使朝廷先正而四方有所取法惟殿下省察焉臣之所陳四條或演前箚未盡之蘊或陳目下爲弊之端而今日修省之道惟在殿下之以實心行實政耳古人云避殿減膳畏災之末也文也進德修政畏災之本也實也以殿下聖益聖之德惕然奮發一心做去克循天理之公此便是本也實也不但爲目下弭災之具亦將爲千萬祈永之道批以當留意矣○龜朝疏略曰嗚呼今日之旱胡至此極天人之間一氣交孚苟究其故豈無所召四月之事思之尙凛擧國波盪安危斯係排闥叫閽景色愁沮三司傳啓付諸八人而設爲邦禁右袒逆弁至授兵閫而莫敢誰何竄逐相望朝著殆空此實殿下御極以來初有之過擧也人事若是其反常則天心安得不示警乎若求今日消弭之策則莫先於夬除亂本廓情乾坤深軫旣往之悔克存方來之戒則宗社安矣輿憤泄矣至於明義之書卽我東一部春秋也固當守之不撓而近來隄防漸紊疏通太過干連之人或通仕籍此豈淸朝嚴懲討之義也臣謂凡關係於名義錄者牢守一切之法無或撓奪宜矣今年推恩寔我聖上廣慶飾喜之擧孰不欽仰而八路抄啓之際不無猥雜之弊甚至私奴賤婢皆蒙封誥而京兆推榮猶不惬意爵秩太濫名分隨紊不幾於恩渴之歸耶臣謂嚴飭銓曹俾無如前濫雜之歸焉卽今悠悠萬事莫如保嗇聖躬而亢旱踰月愆候浹旬而焚灼之念日甚一日進御之劑溫涼議歧而不接診筵叢集之務巨細罔遺而最妨調養大聖人節宣之方恐不當如是修省之中宜軫調將之道消弭之際益務愼攝之節則古人所謂心和氣和而天地之和應者亦在於此惟殿下念哉批以請條當留意間或涉禁旣有刪拔之句不得已賜批而明義錄之修明堅守豈待爾言